
Wani bawan ALLAH makiyayi mai suna ibn Jad'aan wanda ya rayu a Saudiyya sama da shekaru d'ari da suka wuce ya kasance duk lokacin damuna yana shiga inda dabbobin sa suke yin kiwo kuma yana jin dad'in ganin yadda yake ganin su a 'koshe hantsar su cike da nono kamar zai zuba. Duk lokacin da 'ya'yan su suka zo inda suke sai nono ya fara zuba saboda albarkar da ALLAH ya musu. Ibn Jad'aan yana kallon mafi kyau daga cikin su tana shayar da 'ya'yan ta sai ya tuna ma'kwabcinsa mai 'karamin 'karfi wanda yake da 'ya'ya mata guda bakwai sai yace: Zan bada wannan taguwar da 'ya'yan ta ga ma'kwabci na a matsayin sada'ka don ALLAH. Sai ya karanta aya ta 92 ta cikin Suratul Aali Imran wacce ALLAH yake cewa: "Ba zaku kai ma'kurar bin ALLAH ba har sai kun ciyar daga abinda kuke so.." Shi kuma abinda yafi so a dabbobin nasa itace wannan taguwar saboda haka sai ya d'auke ta tare da 'ya'yan nata ya tafi gidan makwancin nan nasa yayi sallama, da ma'kwabcin ya fito sai ya bashi. Ma'kwabcin nan nasa ya kasa godiya don tsananin farin ciki. Daga lokacin ya dinga amfana da madarar ta kuma yana d'aura mata itace, yana jira 'ya'yan su girma ya siyar dasu. Ya samu alheri mai yawa daga wannan taguwar. Bayan damuna ta wuce, rani yazo tare da fari saboda haka sai makiyaya suka fara tafiya mai nisa suna neman ruwa da ciyawa don kiwata dabbobin su. Sai ibn Jad'aan ya tattara kayan sa suka tafi neman ruwa har hakan ya kai su ga binciken ruwa ta hanyar bin hanyoyin ruwa na 'kar'kashin 'kasa. Ainahin ruwan yana can 'kasa ne kuma idan an shiga 'kasan shi yake da fad'i kamar dai yadda mutanen 'kauye suka sani. Da ibn Jad'aan ya shiga sai 'ya'yan sa uku wad'anda ya taho dasu suka jira shi a waje. Shiru shiru bai fitowa, wasa wasa har kwana biyu. A kwana na uku sai suka cire rai da fitowar shi suka ce mai yiwuwa maciji ya sare shi ne ya mutu a ciki ko kuma ya rasa hanya 'kasa ta danne shi ya hallaka a ciki. Saboda had'ama sai suka koma gida suka gaggauta raba dukiyar shi a tsakanin su, sai suka tuna ai baban su ya ta6a bawa ma'kwabcin sa wata taguwa mai daraja. Sai suka je gidan shi suka yi sallama dashi suka ce sai dai ya basu su canza mai da wata, idan ya 'ki kuma zasu 'kwata yayi biyu babu. Da yaji haka sai ya musu barazana cewa zai gayawa mahaifin su. Sai suka ce ai ya mutu. Ya tambaye su yaushe kuma a ina kuma mai yasa basu sanar dashi ba?? Sai suka yi mai bayanin yadda mahaifin nasu ya shiga 'kar'kashin 'kasar sahara bai fito ba. Ma'kwabcin yace: "Don ALLAH ku kai ni in ga inda ya shiga kuma ku d'auki taguwar kuyi duk abinda kuke so da ita kuma bana bu'katar wata a madadin ta!" 

Suka raka shi suka nuna mai suka dawo, bayan ya ga gurin sai yaje ya samo igiya mai 'karfi ya d'aure a bakin ramin sannun ya d'aure kwankwason shi da igiyar ya shiga can ciki har sai da yaji danshin 'kasa, yana haka sai yaji gurnanin mutum yana fitar da numfashi da'kyar sai ya nufi inda yake jin fitar numfashin, da ya duba sai ya ga ibn Jad'aan ne a raye yana numfashi bayan kwana bakwai a cikin wannan ramin. Sai ma'kwancin nashi ya rufe mai ido saboda kar wajen fitowa rana ta lahanta mishi idanu kuma ya ciro dabino ya ji'ka da ruwa ya bashi ya ci. Bayan haka ya goya shi a baya ya fito dashi ya nufi gida dashi. A haka ma'kwabcin nan ya cigaba da jinyar ibn Jad'aan har ya samu lafiya. Bayan ya samu lafiya sai ya tambayi ibn Jad'aan yace: "Don ALLAH ka bani labari ya aka yi sati d'aya kana ma'kale a cikin wannan ramin amma baka mutu ba?" Ibn Jad'aan yace: "Bayan na shiga na rasa hanya sai kuma igiyoyin ruwa suka dinga kawo min farmaki ta ko wace kusurwa saboda haka sai na yanke shawara gwara in nemi guri in zauna a kusa da inda ruwa yake don in dinga sha. Na cigaba da shan ruwan amma yunwa ba ta da tausayi kuma ruwa ba zai gusar da ita ba. Bayan kwana uku yunwa ta gama galabaitar dani har na kasa motsi, ina kwance na cire rai da rayuwa na mi'ka lamari na zuwa ga ALLAH sai na ga madara na zuba zuwa cikin baki na, da nayi yun'kuri na tashi da'kyar sai naga 'kwarya tana matsowa kusa da baki na. Haka 'kwaryar take zuwa kullum sau uku a rana idan na sha na 'koshi sai tayi sama."

Ma'kwabcin nashi yace: "Idan ka san dalilin haka zaka yi mamaki; 'Ya'yan ka sun d'auka ka mutu ne suka zo suka kar6i wannan taguwar da ka bani wacce daga jikin ta ne ALLAH yake kai maka madarar nan kuma a ranar da 'ya'yan ka suka 'kwace, a ranar ne ka daina samun madarar"

A aya ta 2 zuwa ta 3 na cikin suratul 'Dalaaq, ALLAH yana cewa: ".....Duk wanda ya ji tsoron ALLAH yayi abinda ALLAH yace, ALLAH zai bashi mafita (daga duk halin da ya shiga) kuma ya azurta shi ta inda bai yi zato ba kuma duk wanda ya dogara ga ALLAH, ALLAH ya isar masa..."
